Բոլոր դեպքերում չափազանց անլուրջ է նաեւ Ադրբեջանի այն պնդումը, թե բանակցությունները պետք է հիմնված լինեն միայն ԵԱՀԿ շրջանակներում ընդունված նորմերի հիման վրա, որովհետեւ միջազգայնորեն ընդունված սկզբունքները ունիվերսալ են եւ այս կամ այն ձեւակերպմամբ ընկած են գրեթե բոլոր հիմնարար միջազգային պայմանագրերի, պակտերի հիմքում։ Նույն ԵԱՀԿ «Եզրափակիչ ակտ»-ում բազմիցս հղում է կատարվում ՄԱԿ-ի կանոնադրությամբ եւ հատկապես «Քաղաքացիական եւ քաղաքական իրավունքների մասին միջազգային պակտին», որոնք եւս այդ սկզբունքներից որեւէ մեկին առավելություն չեն տալիս։